Papersnake/gushiwen huggingface dataset:
浣溪沙
张炎（宋代）

半面妆凝镜里春。同心带舞掌中身。因沾弱水褪精神。

冷艳喜寻梅共笑，枯香羞与佩同纫。湘皋犹有未归人。
送雷动明之任广海
张嗣纲（明代）

持赠延陵剑，长途且伴君。斗间腾紫气，海上跃龙云。

昔与张华佩，今成雷焕勋。楼船工业烂，此去靖妖氛。
上春词
韦庄（唐代）

曈昽赫日东方来，禁城烟煖蒸青苔。金楼美人花屏开，晨妆未罢车声催。

幽兰报暖紫芽折，夭花愁艳蝶飞回。五陵年少惜花落，酒浓歌极翻如哀。

四时轮环终又始，百年不见南山摧。游人陌上骑生尘，颜子门前吹死灰。
四月池上
蔡襄（宋代）

风下平池水晕开，池边露坐水风来。
草香冉冉生吟席，云影飞飞度酒杯。
荷叶偶成双翠盖，荔枝才似小青梅。
人间物静两相得，月色苍凉始肯回。
赠严山人
伍瑞隆（明代）

先生南海之高士，落落风尘七十馀。虽复平生坐偃蹇，骨象自十常人殊。

自从弱冠操桑弧，侯门几度登吹竽。袖中明月大秦珠，往往落笔群龙趋。

腰悬宝玉青珊瑚，千山万山泣蟾蜍。自是豪杰世情疏，肮脏不肯成枭卢。

身不成名岁月徂，可怜壮士委路隅。念我夙昔忘年好，十年零落荒山道。

策马为我从东来，片言慰我忧心捣。五字沉雄沈杜间，长歌淡荡风格老。

语语含情清且真，每一念之伤怀抱。嗟乎嗟乎君胡来，高谭意气何崔嵬。

无乃英雄自古多如此，秋叶落尽春花开，如何相遇且衔杯。

一歌一啸十君饮，穷愁于我何有哉。
次韵和刘贡甫登黄楼见寄并寄子由二首
苏轼（宋代）

清派连淮上，黄楼冠海隅。
此诗尤伟丽，夫子计魁梧。
（刘为人尤小。
）世俗轻瑚琏，巾箱袭武夫。
坐令乘传遽，奔走为储须。
邂逅我已失，登临谁与俱。
贫贪仓氏粟，身听冶家aa22。
会合难前定，归休试后图。
腴田未可买，（本欲买田于泗上，近已不遂矣。
）穷鬼却须呼。
二水何年到，双洪不受舻。
至今清夜梦，飞辔策天吴。
（此诗寄刘。
）与子皆去国，十年天一隅。
数奇逢恶岁，计拙集枯梧。
好士余刘表，穷交忆灌夫。
不矜持汉节，犹许揽桓须。
清句金丝合，高楼雪月俱。
吟哦出新意，指画想前aa22。
（子由初赴南京，送之出东门，登城上，览山川之胜，云此地可作楼观，于是始有改筑之意。
）自写千言赋，新裁六幅图。
（近以绢自写子由《黄楼赋》为六幅图，甚妙。
）传看一坐耸，劝著尺书呼。
莫使骚人怨，东游不到吴。
（此诗寄子由。
）
常州
汪元量（宋代）

渡头风起柳摇丝，丁卯桥边屋已稀。
河草青青淮马健，江花冉冉海鸥肥。
一樽酒对三人饮，八字帆分两岸飞。
天末有人难问讯，仲连东去不须归。
和丁使君惠赠
姜特立（宋代）

浙江茅土几诸侯，美誉唯公一日收。
冯翊望之新得郡，颍川黄日旧承流。
西湖一火愁中禁，东郡三霖慰客忧。
早晚秋来吹紫桂，百钱应伴使君游。
题张宗苍桐阴高士图
弘历（清代）

白屋青林静绝尘，硕薖何碍过佳宾。相逢握手非涂觏，山水膏肓结契人。
题延宾亭
李新（宋代）

秋叶春风自一村，主人高谊揖公孙。
未容急去须投辖，却恐重公不置门。
歌彻晓云归曲席，酒醒残月照空樽。
何时下客腰悬印，西向偿君一饭恩。
盘洲杂韵上 紫竹
洪适（宋代）

拾青容色混，著紫宠光偏。幽径留风月，行多履易穿。
以采菊东篱下悠然见南山为韵赋十首
方回（元代）

移石甃缺路，折竹樊疏篱。
檐间见一蛛，悬身堕长丝。
随风有所罥，罗络纵横施。
胸中密经纬，似不过一饥。
用意乐许恶，何待网成时。
盐角儿·亳社观梅
晁补之（宋代）

开时似雪。谢时似雪。花中奇绝。香非在蕊，香非在萼，骨中香彻。
占溪风，留溪月。堪羞损、山桃如血。直饶更、疏疏淡淡，终有一般情别。
别孙訢
高适（唐代）

离人去复留，白马黑貂裘。屈指论前事，停鞭惜旧游。

帝乡那可忘，旅馆日堪愁。谁念无知己，年年睢水流。
江阴寓舍漫兴六首 其三
徐淮（明代）

沿溪探芳杜，香气袭我衣。贪得不知厌，竟踏明月归。

空堂烧短烛，馀情付清徽。曲罢发长叹，此意识者稀。
和曾楚山忆苍山韵五首 其四
萧立之（宋代）

人谓苍翁只有诗，却于世道早知几。□□鞑舞胡□句，辛有伊川后有□。
渔歌
李彭（宋代）

孤硬云峰无计较。大愚滩上曾垂钓。佛法何曾愁烂了。桶箍爆。通身汗出呵呵笑。
宫词
王仲修（宋代）

花药栏干小雨晴，差差燕子拂帘旌。
今朝下直全无事，写得新翻曲谱成。
和李达之庚寅秋雨三首 其二
王安中（宋代）

客舍无晴阴，日赴折简唤。家居跬步隔，心念旌旗乱。

釜空雨生鱼，遽敢议薪爨。衾裯我自抱，更为子三叹。
即事
韦庄（唐代）

乱世时偏促，阴天日易昏。无言搔白首，憔悴倚东门。
奉酬韦苏州使君
丘丹（唐代）

久作烟霞侣，暂将簪组亲。还同褚伯玉，入馆忝州人。
拟寒山拾得二十首
王安石（宋代）

若言梦是空，觉後应无记。
若言梦非空，应有真实事。
燔烧阳自招，沈溺阴自致。
令汝尝惊魇，岂知安稳睡。
致仕後述怀
陆游（宋代）

韦布还初服，蓬蒿卧故庐。
所惭犹火食，更恨未巢居。
叱叱驱黄犊，行行跨白驴。
交亲各强健，不必问何如。
赠朱子文因寄朱元刚二绝
戴栩（宋代）

故人墓木半藤萝，儿侄东西雁一莎。
绝喜阿连新笔长，契君风鉴爱渠多。
秋思七言八首 其三
方回（元代）

大庾岭头梅挂月，居庸关外草连天。马牛风古不相及，障雾饕风一梦然。
为杨大芳悼亡
周密（宋代）

帐中蝶化真成梦，镜里鸾孤枉断肠。吹彻玉箫人不见，世间难觅返魂香。
鹧鸪天·莫笑闲身老态多
韩淲（宋代）

莫笑闲身老态多。避人避世欲如何。分明画出山阴道。太息吟成宁戚歌。穿木石，泛烟波。从前魑魅喜人过。灵山西畔高溪上，一棹归来舞短蓑。
夜坐有怀黎君
韩维（宋代）

霜风动脩竹，寒月照广庭。
此夕南堂客，得无羁旅情。
束书万里外，徒步游上京。
岂惮行役劳，所期功与名。
高文日以丽，经义素所明。
顾我顽钝姿，无以延英声。
衔哀谢时好，守拙伏茅衡。
伫君取高第，光华慰友生。
赠丁高士三首 其二
萧立之（宋代）

参诗安用走天涯，学诗学仙同一家。何处归来有诗法，麻姑掷米作丹砂。
鸿沟
张碧（唐代）

毒龙衔日天地昏，八纮叆叇生愁云。秦园走鹿无藏处，

纷纷争处蜂成群。四溟波立鲸相吞，荡摇五岳崩山根。

鱼虾舞浪狂鳅鲲，龙蛇胆战登鸿门。星旗羽镞强者尊，

黑风白雨东西屯。山河欲拆人烟分，壮士鼓勇君王存。

项庄愤气吐不得，亚父斗声天上闻。玉光堕地惊昆仑，

留侯气魄吞太华。舌头一寸生阳春，神农女娲愁不言。

蛇枯老媪啼泪痕，星曹定秤秤王孙。项籍骨轻迷精魂，

沛公仰面争乾坤。须臾垓下贼星起，歌声缭绕凄人耳。

吴娃捧酒横秋波，霜天月照空城垒。力拔山兮忽到此，

骓嘶懒渡乌江水。新丰瑞色生楼台，西楚寒蒿哭愁鬼。

三尺霜鸣金匣里，神光一掉八千里。汉皇骤马意气生，

西南扫地迎天子。
舟次浦口
陆游（宋代）

吾孽本自作，此生元有涯。
三江去浩荡，一橹任呕哑。
卖药村村市，炊粳处处家。
相逢喜亡恙，不敢厌暄哗。
葛湖草堂四首为盛氏六生题 其三
胡应麟（明代）

湖上茅堂秋可怜，浣花流水不知年。缘堤藻荇浮仍没，隔浦蒹葭断复连。

过雨凫鹥临槛外，乘风鸥鹭到门前。携家信宿堪忘世，底用频移霅上船。
师子峰
韦骧（宋代）

欲将师子号奇峰，蹲踞如真倚碧空。闻说近山无虎啸，可非潜伏畏威风。
送许舍人稚干使赵兼荣侍还灵宝
黎民表（明代）

寒冰欲尽渡滹沱，千里梅花拥传过。内史声华高紫禁，才人词传满漳河。

茎台北望烟花绕，关路西连金鼓多。莫向故园贪彩服，凤皇池上待鸣珂。
和宋永兄围棋青字韵因成五绝
黄公度（宋代）

翻劫解围心有兵，谋生政要眼双青。
已收鹅阵乌巢幕，未放鹰扬鸥满汀。
冬夜读几案间杂书得六言二十首
刘克庄（宋代）

叔夜真龙凤矣，嗣宗犹螟蠃然。
一以广陵散死，一以劝进表全。
行次宜春寄湘西诸友
齐己（唐代）

幸无名利路相迷，双履寻山上柏梯。衣钵祖辞梅岭外，

香灯社别橘洲西。云中石壁青侵汉，树下苔钱绿绕溪。

我爱远游君爱住，此心他约与谁携。
班婕妤题扇图
戴表元（宋代）

时情任销歇，闺思转殷勤。
也胜山阴媪，挥毫托右军。
洋州公宇读文与可苏东坡诗刻
魏初（元代）

筼筜太守雪堂诗，花满亭台酒满池。今日水空花老尽，一庭秋草罥虫丝。
静观堂十偈
汪晫（宋代）

香到梅梢岁又还，老天春事不曾閒。
酸风冻雪侵重户，僵卧长松独恃顽。
奉和籀书周大士十首 其七
释古义（明代）

宗炳风流在，寻僧到上方。逍遥盘石上，静对菊花香。

慧日虹桥映，秋风锦水凉。幸逢高士过，笑傲兴偏长。
董真人炼丹井
李彭（宋代）

董子侯官秀，养真匡山阴。琼田蓺金谷，绛雪飞瑶林。

种杏令虎守，偿稻见本心。淮南鸡犬仙，舐鼎升瑶岑。

寒泉冽旧井，遗风犹至今。我来澡须眉，凭虚欲骎骎。

税驾不忍去，遂歌梁父吟。
夜宴仙 其二
徐积（宋代）

明月宫中夜宴多，坐中齐唱白云歌。瑶环玉佩三千女，不著人閒俗绮罗。
次韵同舍李冲寿夜坐
陈东（宋代）

时引金杯拔剑看，光芒高彻斗牛寒。
要令世事从心淡，可谓人牛彻鼻酸。
经术岂应穷皓首，文章何用苦雕肝。
吾徒行与功名会，莫作羁人日夜叹。
蜾赢
释云岫（宋代）

借得桑虫足子孙。声声类我祝朝昏。
只因祝得浑相似，代代不能高户门。
送曹源公游西樵卜隐
释古卷（明代）

云中鸡犬似仙邻，欲扫何峰可避尘。谷口片霞窥过客，松间微月照幽人。

竹香晚食寻烧笋，花落行单羡积茵。想得到时衣履湿，满山红雨杜鹃春。
失调名
仲殊（宋代）

遥想天孙离别後，一宵欢会，暂停机杼。
当西曲变歌三章 其二
姚燮（清代）

狂澜溺我首，狂酒溺我心。柳花不煖鸳鸯衾，屏山隔灯千丈岑，下有密网罗黄金。
赋得客中送客
高棅（明代）

在山每送客，客行思未已。
他乡此别君，离情满天地。
长空一飞雁，落日千里至。
故园未同归，寄君两行泪。
过金口市江中有渚名鲤鱼甲渚上有芦花连日遇逆风舟以寸进挽舟者行芦中成四绝 其一
王十朋（宋代）

江山满眼似相迎，一鬨人烟问地名。舟过已经金口市，水流应到石头城。
别二友
孔平仲（宋代）

鹤栖万年松，孤音夜号霜。双凤想其悲，一来助翱翔。

会合欢未已，离别惨可伤。惊风动地起，彼此随飘扬。

鹤飞望南山，凤亦归故乡。回头失旧侣，云路徒苍苍。
送才叔宰乌程
许及之（宋代）

铛坐萤窗夜，肩随鹗荐年。科名虽独后，官业更无前。

剧县三千水，修门尺五天。秋风满孤屿，难驻处州船。
憩亭观奕
黎淳先（明代）

东山馀一局，别墅得相看。大橘仙人技，疏帘尽日欢。

罗囊宜解赠，巾角可能弹。定有奇童赋，须知白首难。
高视石岭雨中云气蔽亏，山色隐显
杨万里（宋代）

绝顶仙人富宝熏，水沉山子不论斤。
堆从平地到天半，并作清香一炷焚。
烟绕翠鬟苍玉佩，身披白縠素罗裙。
更将万斛蔷薇露，洒作桑麻万顷云。
惊蛰后雪作未已阻之湖庄
曹彦约（宋代）

甲拆多应满药栏，跨骡心已拂轻鞍。正疑阴固仍飞雪，岂有春中却冱寒。

启蛰候虫犹自闭，向阳梅子自能酸。误成严冷非天意，说与人心作好看。
摸鱼儿 其十七 水东桃花下赋
刘辰翁（宋代）

也何须、晴如那日，欣然且过江去。玄都纵有看花便，耿耿自羞前度。

堪恨处。人道是，漫山先落坡翁句。东风绮语。但适意当前，来寻须赋，此土亦吾圃。

海山石，犹记芙蓉城主。弹过飞种成土。是间便作仙客杏，谁与一栽千树。

朝又暮。怅二十五年，临路花如故。人生自苦。只唤渡观桃，侵寻至此，世事奈何许。
园步杂兴
张镃（宋代）

懽意千年孰与齐，恰如穉子候门时。
八旬半载争多少，匹似渊明已较迟。
残菊
杨万里（宋代）

肠断黄花霜後枝，花乾叶悴两离披。
一花忽秀枯丛里，更胜初开乍见时。
松风吟
郑元祐（元代）

昔者谷仙之真人，曾谒世皇通明殿，殿上赐坐言谆谆。

以为皇王帝霸，不殊冬夏秋春。紫极虽贵，白云难亲。

翩然归卧计筹峰下通玄馆，日听松风不异大韶乐，自谓身是葛天民。

松风晴吹东日上蓬山，阁外五采云霞新。日方西倾月复白，松风吹涧壑，不著人间一点之埃尘。

细而笙竽间奏有馀韵，大而海涛怒鼓翻龙鳞。真人卧起食息听不厌，自谓轩辕张乐、湘灵鼓瑟同天真。

有时雨雪黯惨之寒夜，有时花柳明媚之芳辰。松风不吹樽俎澹，松风不吹肌骨皴。

真人于此时，漱咽太和朝玉宸。撼屋松风三日吹不醒，安知便以神为马、尻为轮？

飞度蓬莱弱水三万里，众真欢言归何晚，坐吟松花屑粉沾冠巾。

于今三十五寒暑，天根月窟来往长频频。济济山中学仙侣，或跨鸾凤骖骐麟。

辛钘范蠡谩师友，南郭颜成谁主宾？善听松风不以耳，善御松风不以身。

真人有道传不朽，千古万古无缁磷。
声声慢·心浮易动
侯善渊（元代）

心浮易动，熟景难忘。驱驰镇日忙忙。已过中年，有若日暮之光。恰如残灯怕晓，似风飘、败叶凋黄。最苦处，叹星移物换，人被无常。识破寻归出路，向玄门恳切，讨论仙方。付汝亲传，宁心静室消详。拟拭冰台莹彻，现神光、混入灵阳。圆明显得，长生久视，永劫安康。
送谭目衡游龙川 其一
何绛（明代）

别日常多见日稀，霜林落叶正飞飞。期君得似秋来雁，岁岁辞家岁岁归。
长城下
曹邺（唐代）

远水犹归壑，征人合忆乡。泣多盈袖血，吟苦满头霜。

楚国连天浪，衡门到海荒。何当生燕羽，时得近雕梁。
临安县
释文珦（宋代）

霸业归王室，空城但黍苗。
溪随山势转，路入市声遥。
故俗多征敛，遗民尚寂寥。
伤心到今古，祠树亦萧萧。
怀王愧两少司马、徐暗公、沈复斋中丞
张煌言（明代）

昔我曾上嘉禾岛，岛上衣冠多四皓；方瞳绿发映朱颜，紫芝一曲何缥缈！

年来沧海欲生尘，烽烟乱矗商山道；杖履流落似晨星，天长地阔令人老。

南望铜陵又一山，风帆千尺鲸波间；不然疑乘黄鹤去，去去麟洲第几湾？
舒州寄王介甫
曾宰（宋代）

官居隐几望灊山，不似茅檐旧日闲。
顾我尘沙添白发，怜君道路失朱颜。
江涵秋老鲈鱼美，岸入春风荻笋斑。
此味纵佳吾不乐，惟思一马返乡关。
今春花卉盛时黄雾连十余日不解久不作诗偶成
张嵲（宋代）

病觉诗思竭，年华奈若何。
乱花欺客恨，黄雾作春魔。
地僻交游绝，庭空鸟雀多。
乱离从节变，不复叹蹉跎。
资福遣土地出院 其三
释怀深（宋代）

若将酒肉污伽蓝，因果分明语再三。说著人情都不顺，山僧到此口难缄。
义乌道中二首 其一
葛绍体（宋代）

溪头石佛泗州身，半染炉烟半路尘。儿女一盘清净供，苏溪茶点建溪春。
为章道祖颇及葛藤·缀景亭
葛立方（宋代）

烟溪云巘映朱扉，声色丛中入定时。
十万丈夫森铁甲，三千宫定醉瑶池。
累累珠帐露滋颗，点点金衣霜着枝。
心境消融无一物，景从何得缀为谁。
逍遥咏
宋太宗（宋代）

大道虚无境，信之则有灵。
幽深玄妙理，运转几曾停。
拘束从何益，周通静杳冥。
真空非作相，善应保安宁。
巳未春日山居杂兴十二解
杨万里（宋代）

海棠雨後不胜佳，子细看来不是花。
西子织成新样锦，清晨濯出锦江霞。
偈六十三首
释道宁（宋代）

秋日耀长空，秋江浸虚碧。
伤嗟门外人，处处寻弥勒。
蓦路忽抬头，相逢不相识。
剪尽霜前竹，临谿不化龙。
游渊关白云寺
吴履泰（清代）

翠竹苍梧高百寻，虎溪径转六桥深。穿云石磴晴犹湿，碍日松梢午亦阴。

坐对飞泉溅落叶，听残夕梵彻寒林。津头谁是忘机者，柔橹轻舠晓夜心。
东方欲晓
宋庠（宋代）

乌渴催宵漏，鸡鸣引曙光。山西河闇淡，天北斗低昂。

银烛香犹烬，瑶琴冷未张。何须开宝鉴，容鬓定苍苍。
送周知监
韩绎（宋代）

蜀土风景信不好，君之所治兼蛮夷。
山高地仄江水恶，刀耕火利黎民疲。
江行即事
薛季宣（宋代）

春信潮声急，滔滔掩岸沙。客船离浦溆，渔笛起蒹葭。

荡桨水光碎，转山帆影斜。篙工指烟树，依约有人家。
初至京作
晁说之（宋代）

七年去国今还归，仅有身存心事微。
下客但能存故事，高门谁许著褒衣。
难将白发语年少，忍使红尘负钓矶。
不解征骖却归去，策虽非是亦非非。
句 其六
曾布（宋代）

家住城南千石泉。
晋阳郡君挽词
强至（宋代）

法度居无失，图书动有稽。
不偕君子老，空美大夫妻。
淡月临新兆，清风在旧闺。
哭声摧陇水，山鸟学人啼。
黄河夜送西台御史张子寿时新除湖广佥宪
萨都剌（元代）

爱君足迹半天下，白简清霜秋气多。帆影东南湖上去，马蹄西北日边过。

风波玉露仙人掌，文彩云机织女梭。自笑追随远游客，斗槎星夜下黄河。
和苏州太守王规父侍太夫人观灯之什，余时以刘道原见访，滞留京口，不及赴此会，二首 其一
苏轼（宋代）

不觉朱轓辗后尘，争看绣幰锦缠轮。洛滨侍从三人贵，京兆平反一笑春。

但逐东山携妓女，那知后阁走穷宾。滞留不见荣华事，空作赓诗第七人。
杭州访谭仲修学博赋赠
朱宝善（清代）

乱后重逢大是难，莫将襟上泪痕看。鹤归华表湖山在，雁度空城雨雪残。

雨姓弟兄连短榻，十年师友忆长安。那堪相见俄相别，孤棹寒波阅岁阑。
遣送茶器与欧阳仲元
刘崧（元代）

金樽翠杓非吾事，瓦缶瓷罂也可怜。急送直愁冲暮雨，远携应得注寒泉。

枯匏久厌山瓢薄，冻芋空嘲石鼎圆。扑室栗香春酒醒，能忘敲火事烹煎。
又和洪司令春日
吴泳（宋代）

房湖曾别苦吟身，两度东风似一尘。
柳外游丝难系日，麦边驯一亦惊春。
玄都君子皆通贵，栗里先生只一贫。
珍重龙阳贤太守，时将诗句恼陈人。
抵家
方贞观（清代）

行衣乍脱喜还悲，仍似桑乾入梦时。亲老幸邀天与健，家倾翻痛妇能持。

山田白露登新谷，篱落黄花发故枝。欢捧一尊为母寿，阿奴不道有归期。
次韵金陵赵德夫使君上元三绝 其三
韩驹（宋代）

忆昨宣和从武皇，春风省识御袍香。自从翠盖巡沙漠，无复徵歌出洞房。
次韵万益谦 其二
龚敩（明代）

偶因行役过君家，山路迂回菊有花。浊酒悬知留我待，香粳不用唤儿赊。

舍南久有归田耜，户外今无上汉槎。最爱兰荪芽竞茁，一经垂训足生涯。
渑池道中寄福昌令张景良通直
晁补之（宋代）

十年一梦间湖湘，欲往从之道阻长。
可但知君爱彭泽，不应言我薄淮阳。
马穿崤底流泉白，鸟下关头落照黄。
愁作驿亭寒不寐，怀人思古九回肠。
晓霜
仇远（元代）

重衾惊骤冷，万瓦见浓霜。
夹岸蒹葭白，空庭橘柚黄。
宦情真淡泊，岁晚转荒凉。
野寺钟声早，何人仆马忙。
秋兴四首 其二
方一夔（宋代）

西窗幽绝处，懒与老相便。燕伴迟归客，潮推逆上船。

照杯窥户月，注砚养花泉。近藁无新语，归来学钓鳊。
芜湖县
董嗣杲（宋代）

云樯风柂舣江湄，客寄何心听是非。国课转亏商旅瘠，县官频易吏胥肥。

花迷夜市灯初合，柳匝寒田水自围。今古通津离别地，晓沙晴日出蟂矶。
老翁
陆游（宋代）

老翁垂七十，不复叹头颅。
浩荡新渔艇，凋零旧酒徒。
严徐元衮衮，管葛亦区区。
独有欣然处，登山未用扶。
虏儆已息偕尔韬书怀寄广昌令宋尔孚
郭之奇（明代）

天道还应格七旬，徒从事后感时新。我无竹马酬儿辈，君有梅花付邑人。

长铗歌鱼空太息，角巾折雨倍逡巡。谁能郁郁终居此，此意惟堪向尔申。
海棠
吾丘衍（元代）

困雨愁烟湿锦丝，脂痕轻染最娇枝。曲阑长断春风晚，花未开时色已衰。
南雄返棹集陶句二首 其一
黄佐（明代）

行行循归路，靡靡秋已夕。遥遥望白云，露凄暄风息。

一形似有制，万花相寻绎。江山岂不险，自古叹行役。

息驾归閒居，梅柳夹门植。曲肱岂伤冲，披褐欣自得。

时还读我书，弱子戏我侧。提壶接宾侣，抗言谈在昔。

林园无俗情，云鹤有奇翼。孰敢慕甘肥，素襟不可易。
阅汪文冶始信峰草堂纪略率题六绝 其四
屈大均（明代）

终岁花开不辨名，朝霞多是寒花成。千岩万壑花分色，云海浮沉尽落英。
次韵才仲山行
释道潜（宋代）

幕府文书一扫空，何妨行乐醉春风。想闻笑语千山外，正在烟云万叠中。

哢日鸟声喧细碎，照溪花影静玲珑。苦吟只恐凋肝肾，夫子还宜少黜聪。
年老吟
邵雍（宋代）

岁华头上不能惊，唯有交亲眼更明。
皓皓月常因坐看，深深酒不为愁倾。
苟於心上无先觉，却似人间小后生。
欲约何人为伴侣，江湖泛去一舟轻。
赠李邦直探梅
苏轼（宋代）

寻花不惜命，爱雪常忍冻。
三为郡太守，清似於陵仲。
人日
弘历（清代）

相沿称七日，首祚应斯民。恰拟阳初复，欣觇物共春。

韶英从旧彻，屏綵展新陈。静验冲融志，惟怀人者仁。
腊月十四夜翠庭主会泛江以欲问吴江别来意为韵 其三
陈烓（明代）

鸱夷本高智，所志在五湖。遗迹已千载，出处真吾徒。

俯视沧波渺，仰看明月孤。散发弄扁舟，何论越与吴。
忆江南
董乂（宋代）

六月凉窗凉衽袖，二苏辞翰照青冥。
金陵怀古
舒頔（元代）

六代繁华古又今，钟山王气拂云岑。玉骢声断乌台寂，赤帜阴云画省深。

月照觚棱风淅淅，霜清甬道夜沉沉。白头元是观光客，手弄梅花感慨吟。
寄俞放翁
吴惟信（宋代）

门枕官河水，闲居少客过。一生持酒戒，终日受诗魔。

儿女催婚嫁，功名负琢磨。遥怜明镜里，白发恨尤多。
胡枢横山堂 其四
葛立方（宋代）

春过木浓山转翠，旱馀湍减石添痕。主人正自笏拄颊，客子底容裾撇门。

好鸟傍人窥野核，乱云释峤落芳尊。真成命驾轻千里，李杜文章得细论。
与从侄留仙赤仙小憩寄畅园
秦泉芳（清代）

群从期何所，终朝缅翠微。雨余松鼠过，花落水禽飞。

读易啜清茗，题诗吟落晖。溪山幽兴在，吾已憺忘归。
题钟圣举积学斋
文天祥（宋代）

东家筑黄金，西家列珊瑚。
叹此草露晞，良时聊斯须。
古人重草草，殖学乃菑畲。
彼美不琢雕，椟中竟何如。
空同白云深，君子式其庐。
棐几照初阳，垂签动凉嘘。
方寸起岑楼，一勺生龙鱼。
辰乎曷来迟，竞诸复竞诸。
约王宇斋游白云蒲涧不果诗以柬之二首 其一
王渐逵（明代）

九节菖蒲生涧烟，人传此地驻飞仙。何当共觅安期迹，数到秦皇汉武前。
梅花 其一
释道潜（宋代）

云英粲粲笑相重，结子能参鼎鼐功。茜杏妖桃缘格俗，含芳不得与君同。
谢炭
齐己（唐代）

正拥寒灰次，何当惠寂寥。且留连夜向，未敢满炉烧。

必恐吞难尽，唯愁拨易消。豪家捏为兽，红迸锦茵焦。
和氏月菊
吕陶（宋代）

今辰谁道此花衰，更倚栏杆把酒卮。白眼漫生秋后意，黄金不减夜来枝。

化工应已均开落，心赏何须问速迟。岁岁樽前镇相似，风光千万莫差池。
摸鱼儿 过期思稼轩之居，漕留饮于秋水观，赋一词谢之
章谦亨（宋代）

想先生、跨鹤归去。依然上界官府。胸中丘壑经营巧，留下午桥府墅。

堪爱处。山对起、飞来万马平坡驻。带湖鸥鹭。犹不忍寒盟，时寻门外，一片芰荷浦。

秋水观，环绕滔滔瀑布。参天林木奇古。云烟只在阑干角，生出晚来微雨。

东道主。爱宾客、梅花烂漫开樽俎。满怀尘土。扫荡已无馀，□□时上，玉峤翠瀛语。
送龙州田使君旧诗家
李洞（唐代）

御札轸西陲，龙州出牧时。度关云作雪，挂栈水成澌。

剑淬号猿岸，弓悬宿鹤枝。江灯混星斗，山木乱枪旗。

锁库休秤药，开楼又见诗。无心陪宴集，吟苦忆京师。
西江月·一柱中擎远碧
辛弃疾（宋代）

一柱中擎远碧，两峰旁倚高寒。
横陈削就短长山。莫把一分增减。

我望云烟目断，人言风景天慳。
被公诗笔尽追还。更上层楼一览。
塞下曲（三首）
薛蕙（明代）

日暮阴风吹铁衣，孤军转斗陷重围。
虏中白骨行当朽，楼上红妆尚忆归。
赠刘心月
牟巘（宋代）

心月还将眼为月，秋空表里俱澄澈。阅尽世间媸与妍，分明无澄藏毫发。

我方回向心地初，含光自照非外谍。平生最喜阮嗣宗，臧否两字何曾说。
戏题四绝句其二·鹿让鹤
释智圆（宋代）

身有素斑文既备，顶峨双角武仍全。
我兼文武为时瑞，汝但白身空有年。
郊行感怀 其二
林季仲（宋代）

羽仗霓旌去不还，空馀菊水照人寒。至今山下无枯草，便是田家九转丹。
海阳十咏。蒙池
刘禹锡（唐代）

潆渟幽壁下，深净如无力。风起不成文，月来同一色。

地灵草木瘦，人远烟霞逼。往往疑列仙，围棋在岩侧。
摊破南乡子
侯善渊（元代）

力与命相讥。凭实见，谁是谁非。北宫曾谒西门氏，须知东郭，诚言信美，养拙何疑。

俗辈匪能知。启贤英、与我同规。乐天知命随缘过，他年功满，神霄旧路，有约仙期。
题朝彻轩诗
郭印（宋代）

玉兔夜夜明，金乌朝朝彻。吾身有神光，大千韬日月。
将之官越上留别诸友
胡仲弓（宋代）

一官如许冷，况得得清贫。
槐市风何古，兰亭本却真。
春行蓬岛外，月满鉴湖滨。
想得同吟者，携诗举似人。
司马曾公见过不值留诗壁上次韵 其二
欧大任（明代）

蛟龙壁上有新诗，匡鼎归来一解颐。门巷已甘车马绝，白云秋色见旌麾。
挽赵良淳三首 其三
陈存（宋代）

慷慨君酬国，奔逃我丧家。陆沈同一壑，渊涉眇无涯。

祈死惟嫌晚，馀生只自嗟。蒿莱连雉堞，落日噪栖鸦。
山下
萧立之（宋代）

山下人门白板扉，畦蔬绕屋水田肥。五更花信雷初动，一月春晴燕未归。

官满不储囊粟俸，儿寒犹补海图衣。山禽不语如相好，听我劳歌赋式微。
二月二日富阳城东 其一
程俱（宋代）

闭门三日坐听雨，不知春光已如许。桃李弄晴成艳笑，秾李怯如犹半吐。

当年赤白桃李花，恨无佳人绝代歌。无事对花岂易得，有酒不饮将如何。
十一月二十六夜梦与范石湖各赋梅花六言觉仅
孙应时（宋代）

小斋遥夜孤坐，何处香来可人。
起看一窗寒月，更怜瘦影相亲。
送吴子似归番阳
陈文蔚（宋代）

忆昔舟泊云锦溪，溪上故人知为谁。读书亭中不草草，永平人物入深讨。

生平藉甚梅子真，我乃晚遇情相亲。古人事业贵悠久，归欤访我同门友。
闻西湖梅尽桃花已有开者 其一
周紫芝（宋代）

不到西湖忽换年，今朝欲挂杖头钱。催成柳色多如许，落尽梅花最可怜。
丹霞十二绝 其三 海山门
成鹫（清代）

天空云海捲松涛，独往不知山路高。百尺竿头谁进步，一门深入属吾曹。
点绛唇 美人颈
沈谦（清代）

捏粉搓香，烟鬟斜亸蝤蛴嫩。绣床垂顿。半为东风困。

不许轻搂，意拗心原顺。低声问。齿痕偷印。又道多情狠。
奉和翁文尧员外经过七林书堂见寄之什
黄滔（唐代）

朱旗引入昔茆堂，半日从容尽日忙。驷马宝车行锡礼，

金章紫绶带天香。山从南国添烟翠，龙起东溟认夜光。

定恐故园留不住，竹风松韵漫凄锵。
武林偶作
李处权（宋代）

江山天下胜，北客兴悠哉。
月上千峰雪，潮生万壑雷。
酒狂怜老大，吟苦觉衰颓。
始满平生愿，征帆未忆开。
大衍易吟四十首
方回（元代）

谓今三画卦，不自偶奇生。
便指三为八，徒功口舌争。
次韵大人五更山吐月 其三
苏过（宋代）

三更山吐月，半璧沈沈起。无言三友欢，夜夜仍会此。

羽毛见秋虫，鲜甲动沙水。此味世莫知，勿言惊俗耳。
早起
方回（元代）

窗曙书灯暗，閒居免报衙。
争鸣百舌鸟，各占一枝花。
寝内儿犹睡，厨中物未赊。
露寒衫袖湿，倚遍石栏斜。
九日舍弟惟和自公署回共酌
黎民表（明代）

故国山川烟雾深，东篱忽忆醉行吟。迟回画省含香日，悽切高楼望远心。

木落淮南空老大，花开汉苑几登临。深杯已索巡檐笑，金马何须叹陆沉。
和尧峰泉老 观音岩
释怀深（宋代）

笑日野花青嶂下，歌春幽鸟白云间。宝陀大士全身露，懊恼游人空看山。
答石崇赠诗
欧阳建（魏晋）

于铄我舅，明德塞违。俾捍东藩，在徐之邳。载播其惠，载扬其威。

济宽惟猛，方夏以绥。光启先业，增曜重晖。咨余冲人，艰苦攸离。

过庭无闻，顽固匪移。寔赖慈诲，导之轨仪。仰遵嘉咏，俯蹈明规。

如葛斯蔓，如樛之垂。旋机回度，逝者如流。日与月与，稔冉代周。

自我之旷，载履春秋。瞻望遐路，邈矣其悠。心之云慕，思结绸缪。

人亦有言，爱而勿劳。谁谓河广，曾不容刀。乃徂来迈，适此西郊。

在乾之二，爰著兹爻。我遘君子，仰之弥高。岩岩其高，即之惟温。

居盈思冲，在贵忘尊。纵酒嘉燕，自明及昏。无幽不研，靡奥不论。

人乐其量，士感其敦。
贺新郎
林正大（宋代）

酌以蒲城酒。撷湘累、秋英满泛，介君眉寿。赠君点漆黟川墨，与介文章大手。问此别、相逢难又。三叠阳关声堕泪，写平时、兄弟情长久。离别事，古来有。
十年骨肉情何厚。对江山千里，共期白首。夜雨连床追旧事，惟恨音书渐少。便只恐、炊沙不饱。翰墨新功收汗马，话书囊、无底何时了。欢未足，听鸡晓。
再用韵 其二
张孝祥（宋代）

雪花如席风色恶，拥被围炉门不开。我亦穷阎车马绝，一杯相属望君来。
书河上亭壁
寇准（宋代）

蝉鸣日正树阴浓，避暑行吟独杖筇。
却爱野云无定处，水边容易耸奇峰。
次韵高秘书谒陆待制二首 其一
苏泂（宋代）

人物推前辈，声名重泰山。斯文无毁誉，吾道有间关。

袖短方妍舞，弓强愧力弯。风舟虽屡引，中路忍追还。
吕信道以诗见遗作五字句报之
李彭（宋代）

江州持月旦，严于亚夫营。君为倒屣客，濩落四坐惊。

我从鄂沔来，会面邾子城。新诗照窗几，颇复深而清。

作人有佳处，喜客家酿倾。幽花不遣赏，未免遭讥评。

何当小拂掠，拚饮罄玉瓶。
春游司直城西鸬鹚谿别业
清江（唐代）

别墅军城下，闲喧未可齐。春深花蝶梦，晓隔柳烟鞞.

韶景浮花水，疏杨映绿堤。沿洄看竹色，来往听莺啼。

久慢持生术，多亲种药畦。家贫知素行，心苦见清溪。

越客初投分，南枝得寄栖。禅机空寂寞，雅趣赖招携。

本寺重江外，游方二室西。裴回恋知己，日夕草萋萋。
送赵真长归夏县旧山依阳徵君读书
卢纶（唐代）

临杯忽泫然，非是恶离弦。尘陌望松雪，我衰君少年。

幽僧曝山果，寒鹿守冰泉。感物如有待，况依回也贤。
沁园春 赠龚全美口诀
王玠（宋代）

一窍玄关，非高非下，正在当中。得真师指点，方知此窍，不居南北，不属西东。

默默内观，绵绵静守，道满虚无浩气冲。难言说，一星儿消息，天地根宗。

先须握定雌雄。天癸生时鼓巽风。把铅炉封固，飞神海底，中抽坎画，去补离宫。

进火退符，流珠复位，十转回轮一气通。灵胎结，待功成行满，独步瑶空。
子陵钓台
吴龙翰（宋代）

峭壁千寻屹晓寒，何年人插钓鱼竿。
烟霞不受衣冠涴，天地那如蓑笠宽。
幸有同肩黄屋贵，不妨伸脚白云端。
能令汉室亦增重，可作巢由一例看。
夜坐寄正夫
郑獬（宋代）

月落如玉虹，飞过梧桐枝。
开怀待归风，如与佳人期。
白云娇娞嫷，绿树凉参差。
安得饵琼华，慰此终夕饥。
赠浚仪朱学士
王禹偁（宋代）

潘岳花阴覆杏坛，门生参谒绛纱宽。
西垣久望神仙侣，北部休夸父母官。
雨屐送僧莎迳滑，夜棋留客竹斋寒。
何时儤直来相伴，三入承明兴渐阑。
送中座主入广
释重顯（宋代）

舶主船中寄惠持，云霞无迹共依依。
海山见说多嘉赏，莫便因循忘却归。
次王正之提刑韵谢袁起岩知府送末利二槛 其一
范成大（宋代）

千里移根自海隅，风帆破浪走天吴。散花忽到毗耶室，似欲横机试病夫。
鹧鸪天
李之仪（宋代）

收尽微风不见江。分明天水共澄光。由来好处输闲地，堪叹人生有底忙。

心既远，味偏长。须知粗布胜无裳。从今认得归田乐，何必桃源是故乡。
丁丑除夕
释居简（宋代）

结局又开端，更初数到残。小须新过割，却问旧平安。

事事从头起，悠悠倒指看。六千三万日，逐日度何难。
越中送王使君赴江华
崔峒（唐代）

皂盖春风自越溪，独寻芳树桂阳西。远水浮云随马去，

空山弱阳向云低。遥知异政荆门北，旧许新诗康乐齐。

万里相思在何处，九疑残雪白猿啼。
九吟诗
吴昌裔（宋代）

凿破千年浑沌心，石楠当户洞愔愔。诗臞犹怯春寒在，扪石梯云不敢深。
方丘乐歌 其一
郊庙朝会歌辞（宋代）

至哉坤仪，万汇资生。称物平施，流谦变盈。礼修泰折，祭极精诚。

皇皇灵眷，永奠寰瀛。
希颜提举博士谒叶公左丞于石林公遗之诗属余次韵
沈与求（宋代）

刘侯磊落人中杰，半生尘土略如我。酒酣气与天低昂，长笑拘如费膏火。

虺隤一马上高岗，怪来喜色犹扬扬。探得骊珠携满袖，明月挂空无价偿。
夜兴
陆游（宋代）

脱冠残发冷飕飀，北斗阑干河汉秋。
木末有风栖鹊起，亭皋无汉乱萤流。
酒悭仅得时时醉，诗退难禁夜夜愁。
欲睡不妨还小立，一声菱唱起沧州。
重九日登高用少陵九日韵
方燕昭（清代）

苍茫四顾皆陈迹，落日同游戏马台。寒雨满城连夕霁，黄花三径一时开。

乾坤秋色留清赏，颜谢风流不再来。烂醉高歌容我辈，夕阳天际莫相催。
忆母二首
释云岫（宋代）

胞衣瓶葬海南边。匝地鲸波到眼前。
有例可攀心未稳，蒲鞋卖不直多钱。
临江仙
王庭（宋代）

寂寞久无红袖饮，忽逢皓齿轻讴。坐令孤客洗穷愁。谁知沅水上，却似洛城游。

闻道辰溪贤令长，深房别锁明眸。多年铅鼎养青虬。不应携妓女，骑鹤上扬州。
北固山江望
丘云霄（明代）

偶来结束成登眺，独立苍茫散暮愁。
地入秦淮千嶂出，天分南北一江流。
潮随返照冲长岛，鸟入深云是故丘。
自信久无蕉鹿梦，浮名应愧钓鱼舟。
怀旧三首 其三
陆游（宋代）

剡溪百里彻底清，石阑干里真人行。大丹一粒掷溪水，禽鱼草木皆长生。
晚春
吴洞明（宋代）

瘦尽红英绿已肥，杜鹃何事苦催归。未甘淑景堂堂去，更挈壶觞上翠微。
碧云轩为程有恒别驾题
龚敩（明代）

太行西望路漫漫，一片孤云正好看。尚有鹤书求放逸，那无雁字报平安。

宦情荦荦伤心苦，归兴遥遥见面难。何日綵舆迎养处，斑衣庭下足清欢。
赠别罗庭植
郭钰（元代）

骅骝不受庸驽羁，志与千里风云期。才杰每称天下士，慷慨必云胸中奇。

十载君归卧云岛，功名岁月閒中老。烧丹永夜紫霞飞，问字无时绿樽倒。

抱琴正好听鸣泉，明朝又买西江船。角引晓霜凝别思，梅披晴雪照离筵。

吴山楚水多芳草，黄金台高几时到。必逢豪杰语襟期，白发谁怜长远道。

人生富贵各有时，朝阳鸣凤梧桐枝。醉解吴钩赠君去，岁云暮矣归毋迟。
佘山月轩
朱伯虎（宋代）

爱月开轩绝顶间，屹然危创压层峦。剪除群卉当檐尽，添得清光满槛看。

乱石云堆秋色冷，老松风入夜声寒。十年梦寐江乡景，杖屦终期日倚栏。
淮山
王十朋（宋代）

淮山无数不知名，山色遥看点点青。二百馀年仁草木，莫令污染犬羊腥。
题双桧
赵佶（宋代）

拔翠琪树林，双桧植灵囿。上稍蟠木枝，下拂龙髯茂。

撑拿天半分，连卷虹南负。为栋复为梁，夹辅我皇构。
俞荪墅示以杂兴四首乃用危骊塘所次唐子西韵
陈著（宋代）

羡君培早学，人十己千之。
燕雀谁知我，蛟龙自有时。
文场魁众后，计幕主相知。
天地如长泰，功名何可涯。
题郑氏义门
王义山（宋代）

说到义时须割截，如何气象得浑全。
合非真合皆人者，生与俱生有性焉。
友是弟兄常底事，仁于父子本然天。
大书忍字果何意，便觉流于矫揉偏
南山赵行军新诗盛称游宴之洽，因寄一绝
李商隐（唐代）

莲幕遥临黑水津，櫜鞬无事但寻春。

梁王司马非孙武，且免宫中斩美人。
次韵赵德夫龙图送李谏议
韩驹（宋代）

尝闻中兴日，补衮用老儒。乱离岁月驶，如隙过白驹。

慷慨请击贼，艰难论迁都。百谋未一试，去国秋云初。

归来视青镜，老色上鬓须。新亭对茂弘，建邺怀伯符。

古来兴废地，俯仰再呜呼。使君亦伟人，独我惭非夫。

邂逅得参语，僧坊饭伊蒲。谁云异乡县，契合连簪裾。

我有一叶舟，可钓宣溪鱼。如君医国手，宁当堕江湖。

燕雀尚纷拿，志士极欷歔。时哉更搏击，饥鹰思草枯。
赠曾祖叔经季
欧主遇（明代）

少年宝马驱长安，燕客酣歌惊二难。季子上书出锦绣，伯氏为郎见羽翰。

官阁赋梅多和句，山川吟眺生烟雾。丹青染就复逃名，紫芝眉宇人争慕。

挥手风尘几十春，花洲洲上晚垂纶。樵西山响来笙鹤，蘧园松影老龙鳞。

华堂朝开云液酒，引觞起舞为君寿。丹诀九还授葛仙，钓隐三朝称渭叟。
己巳避寇将适羊城舟抵桂华兵阻未达用李嘉祐京口旅泊诗首句发引率成十首
韩殷（明代）

移家避寇逐行舟，离思茫茫正值秋。银箭水残河势断，碧空云净火星流。

机中锦字论长恨，江上青山忆旧游。自欲放怀犹未得，客情终日在眉头。
金沙
范成大（宋代）

庄严福地守灵仙，不为人间计子钱。
一掬斓斒光照眼，路傍馋隶枉流涎。
再次赠张学录韵十诗 其十
陈造（宋代）

置书营㪷升，大似疏间亲。因之返初服，佳趣迟子论。
宿巴羊峡
项安世（宋代）

夜榜巴羊听水声，江南幽梦到吴屏。
贺家湖上黄梅雨，四面荷香入画舲。
次韵李君携示唐告
方岳（宋代）

唐家甲乙尊门族，谁有流传直到今。
一代衣冠王子表，三朝雨露圣人心。
曾经竹巷醉双玉，尽出绽绫诺百金。
湖海半生今见子，摩挲未负老侵寻。
恭谢庆成诗十阕
武衍（宋代）

士庶重重间绮罗，霁光熏作小春和。
御街两行瞻天表，比似前回人更多。
黄鹤楼
游僧（元代）

一拳搥碎黄鹤楼，一脚踢翻鹦鹉洲。
有意气时消意气，不风流处也风流。
北苑侍宴杂咏诗 其四 风
徐铉（宋代）

昨朝才解冻，今日又开花。帝力无人识，谁知玩物华。
杏花
薛蕙（明代）

东风作意辨年华，先酿轻红上杏花。杨柳初生燕初到，春光并属野人家。
言志寄刘钧秀才
李中（五代）

童稚亲儒墨，时平喜道存。酬身指书剑，赋命委乾坤。

秋爽鼓琴兴，月清搜句魂。与君同此志，终待至公论。
思归二首 其二
苏辙（宋代）

我老不待言，有女年四十。念我客汝南，无与具朝食。

翩然乘肩客，面有风土色。许蔡虽云近，传舍三经夕。

衰老累汝曹，愧叹心不怿。磨刀鲙缕红，洗盏酒花白。

母老行役难，女来生理葺。外孙跨鞍马，遇事亦闲习。

居然数口家，解我百忧集。厄穷须父子，他人非所及。
丈亭遇老人长眉及肩欲就之语忽已张帆吹笛而
陆游（宋代）

飒飒长眉绿覆肩，欲推寿数意茫然。
若非楚国庚寅岁，定是尧时丙子年。
铜笛一声惊宿鹭，蒲帆数幅破晴烟。
遥知乘醉江湖去，黄鹤楼头又放颠。
重午饷菜楚俗也邓抚干以诗来谢次韵答之三首 其二
项安世（宋代）

万钱食君君不尝，一饭爱我供寒浆。不尽三生蔬笋气，邓侯风味似支郎。
清閟亭
章宪（宋代）

吾慕韩昌黎，文章妙百世。体物语尤工，赋竹誇清閟。

唯我独好之，则亦有深意。虚中可受道，贯时无险易。

复苦魏文贞，直节而妩媚。伊馀清閟中，赏玩有遗味。
立春前一日任白甫孝廉见过
王弘诲（明代）

帝京佳丽动初春，剪綵迎祥燕笑频。兴托郢歌怜尔和，梦回池笑待谁论。

条风拂柳行青陆，淑气含梅映紫宸。珍重东园桃李色，芳菲次第报鸿钧。
劝农即事和厉寺正韵 其二
林宋伟（宋代）

我不归耕却劝耕，下车且伴老农行。莱苗已过花才盛，桑叶方农葚早生。

此去耕牛无暇日，新年啼鸟总欢声。定符贤守丰年愿，甘返田园老太平。
晋书十二首 其四 阮藉
郑学醇（明代）

广武城边旧战场，眼中刘项总茫茫。当年早逐苏门隐，肯向人间作酒狂。
自述二首 其一
文天祥（宋代）

当年嚼血洒铜驼，风气悠悠柰若何。汉贼已成千古恨，楚囚不若二年过。

古今咸道天骄子，老去忽如春梦婆。试把睢阳双庙看，只今事业愧蹉跎。
堂中安奉高宗寿皇今上御书碑
张镃（宋代）

路转修林特地殊，九光霞气羃仙庐。
苍瑶不刻飞天篆，尽是三清玉帝书。
过太湖
程煜（明代）

击楫中流去，西风客思催。
地吞南极尽，波撼北溟回。
鲛馆悬秋月，龙宫起夜雷。
濯缨人不见，长啸倒金罍。
秋日漫兴
刘逢源（明代）

稍喜世缘贫日少，何妨丘壑寄余生。渔樵堪作闲中计，鸡黍聊寻世外盟。

两岸蓼花晴放棹，一龛蕉雨夜谭兵。床头龙剑时时吼，五岳胸中似未平。
夜同处晦霞山
韩淲（宋代）

道家山顶中秋月，照我溪南野外心。莫把萧閒作儿戏，为君清汎酒杯深。
北新桥发舟
萧立之（宋代）

看诗未了不成眠，自揭吟蓬月满川。几日秋晴夜来雨，五更半港木犀船。
杂咏八首007
王安石（宋代）

召公方伯尊，材亦圣人亚。
农时惮烦民，听讼甘棠下。
嗟今千室长，已耻问耕稼。
弹琴高堂上，欲以世为化。
次韵翁士秀雪再作
曾协（宋代）

尚记东郊千顷白，夜不闻声晓盈尺。
飘洒速若赴敌兵，密阵横空谁督责。
且从膏泽落田畴，不厌寒威凌枕席。
曷来重见冻云凝，似欲飞花袭遗迹。
起寻藜杖行东皋，麦陇芊芊净摇碧。
平生殷雷转空肠，此日准拟千仓积。
老农甚喜天破悭，尊酒相携慰疲剧。
土膏渗漉入锄犁，丁宁孙子耕须力。
劝农使君软语多，莫待官侬费鞭策。
人言回天古所难，坐变乐岁须臾间。
丈夫行志自其所，会作一朝黄鹄举。
秋夜二首 其二
陆游（宋代）

落叶鸣遥夜，啼螀送暮秋。不知何许笛，故作此时愁。

青海三年戍，黄旗万里侯。何如石帆下，烟雨钓沧洲。
汴路即事
王建（唐代）

千里河烟直，青槐夹岸长。天涯同此路，人语各殊方。

草市迎江货，津桥税海商。回看故宫柳，憔悴不成行。
和王沣州喜雨
吴芾（宋代）

田父苦亢旱，伤心涕泗沱。
使君悯斯民，雩禜亦何多。
古庙舞群悯，袂属肩相摩。
密云自西郊，奈汝旱魃何。
天官感精诚，霹雳加谴诃。
遂协毕星好，一洗吾民痾。
顿觉田亩间，欢然声气和。
人生一饱足，宁复忧其他。
要当及丰年，对酒仍高歌。
只愁偃鼠腹，未醉颜已酡。
见上林春雁翔青云，寄杨起居、李员外
钱起（唐代）

上林春更好，宾雁不知归。顾影怜青籞，传声入紫微。

夜陪池鹭宿，朝出苑花飞。宁忆寒乡侣，鸾凰一见稀。
和李德裕房公旧竹亭闻琴
郑澣（唐代）

石室寒颷警，孙枝雅器栽。
坐东山水操，弦断弔余哀。
鱼蛮以
苏轼（宋代）

江淮水为田，舟楫为室居。
鱼虾以为粮，不耕自有余。
异哉鱼蛮以，本非左衽徒。
连排入江住，竹瓦三尺庐。
于焉长以孙，戚施且侏儒。
擘水取鲂鲤，易如拾诸途。
破釜不著盐，雪鳞芼青蔬。
一饱便甘寝，何异獭与狙。
人间行路难，踏地出赋租。
不如鱼蛮以，驾浪浮空虚。
空虚未可知，会当算舟车。
蛮以叩头泣，勿语桑大夫。
绍隆院池上五首 其五
韩维（宋代）

日日池头望绿波，秋声萧瑟欲翻荷。已惊寒露朝来重，零落红蕖水面多。
古相思
梅尧臣（宋代）

劈竹两分张，情知无合理。
织作双纹筸，依然泪花紫。
泪花虽复合，疑岫几千里。
欲识舜娥悲，无穷似湘水。
秋雁
金君卿（宋代）

北来南去年年事，微物还应不自由。
缯缴多机应远谢，稻粱已饱更何求。
潇潇风雨衡阳暮，渺渺烟波震泽秋。
夜过边城牢闭口，断肠砧杵不禁愁。
摸鱼儿 棠城感旧甲辰北上驻此今二十二年矣
薛时雨（清代）

黯神伤、半城灰劫，水光山色如故。龙津桥畔垂杨老，是我旧维舟处。

心暗数。记去日元宵，来日刚重午。新腔自度。有碧玉当筵，紫云按拍，过客暂须驻。

风流歇，惟有荆榛满路。重来游迹都误。花天酒地寻常事，太息绮罗尘土。

时易暮。问何日东风，绿遍江南树。閒情记取。听浪捲黄芦，凄凄戚戚，彷佛旧歌舞。
登玉清
卢照邻（唐代）

绝顶横临日，孤峰半倚天。裴回拜真老，万里见风烟。
金陵道上
释斯植（宋代）

一望江山去不回，断碑荒草旧宫台。
六朝陈迹皆如梦，夜夜寒潮送月来。
和弟邦佐邦达贺得节 其二
姜特立（宋代）

吾祖平生学苦空，至今馀庆尚重重。佳城气象年来别，秀出南屏第一峰。
春暮思平泉杂咏二十首。潭上紫藤
李德裕（唐代）

故乡春欲尽，一岁芳难再。岩树已青葱，吾庐日堪爱。

幽溪人未去，芳草行应碍。遥忆紫藤垂，繁英照潭黛。
偕仲退周南翁登曲岛山分韵得曲字
黎廷瑞（宋代）

吴子精悍锦满腹，周郎英妙人如玉。
凌晨樽酒惜分攜，飞鞚联翩相趁逐。
积雨新晴马气骄，振鬣长鸣踏平陆。
村南村北枫叶赤，高田低田麦苗绿。
坡陀磊落如培塿，一岛轩然立於独。
平生梦寐千仞冈，第取惬心那计足。
迢迢鸟道入青天，杳杳钟声出乔木。
遥观疑雪复疑石，稍动始知樵与牧。
传闻隋代高隐君，避世曾兹结茅屋。
李菀杨枯了不闻，坐拥玉书林下读。
灵君冠剑从飞龙，云雨苍茫手翻覆。
瓢中但出是丰年，何惜穿崖悬一瀑。
毳虫自得餐松诀，一扫四山寒翠秃。
心根突兀有孤梅，道气昂藏自修竹。
回看下界暗黄尘，蚁垤蜂房几陵谷。
山空鸟啼尘虑绝，天寒日暮归心速。
会当摆落悠悠谈，八极神游纵吾目。
玉井莲花十丈开，瑶池桃子千年熟。
廓然天地覩方圆，岂但山川见纡曲。
已呼鸾凰作先导，岁晚期君两黄鹄。
和栖贤山居韵 其二
释函可（明代）

何妨卧出日，长欲语三更。篱外无人到，窗前有虎行。

风微飘梵咒，云密透书声。只此閒同过，毋令别感生。
二游诗。徐诗
皮日休（唐代）

东莞为著姓，奕代皆隽哲。强学取科第，名声尽孤揭。

自为方州取，清操称凛冽。唯写坟籍多，必云清俸绝。

宣毫利若风，剡纸光与月。札吏指欲胼，万通排未阕。

楼船若夏屋，欲载如垤eJ.转徙入吴都，纵横碍门闑.

缥囊轻似雾，缃帙殷于血。以此为基构，将斯用贻厥。

重于通侯印，贵却全师节。我爱参卿道，承家能介洁。

潮田五万步，草屋十馀楶.微宦不能去，归取坐如刖。

保兹万卷书，守慎如羁绁。念我曾苦心，相逢无间别。

引之看秘宝，任得穷披阅。轴闲翠钿剥，签古红牙折。

帙解带芸香，卷开和桂屑。枕兼石锋刃，榻共松疮疖。

一卧寂无喧，数编看尽彻。或携归廨宇，或把穿林樾。

挈过太湖风，抱宿支硎雪。如斯未星纪，悉得分毫末。

翦除幽僻薮，涤荡玄微窟。学海正狂波，予头向中bK.

圣人患不学，垂诫尤为切。苟昧古与今，何殊喑共fw.

昔之慕经史，有以佣笔札。何况遇斯文，借之不曾辍。

吾衣任縠纑，吾食某糠核。其道苟可光，斯文那自伐。

何竹青堪杀，何蒲重好截。如能盈兼两，便足酬饥渴。

有此竞苟荣，闻之兼可哕。东皋耨烟雨，南岭提薇蕨。

何以谢徐君，公车不闻设。
望江南 竹仙有江关之思，因赋八阕，以广其意 其一
程颂万（清代）

江南忆，最忆是青溪。柳色断桥双燕子，杏花春水小船儿。

三月踏青时。
春夜读书有感
周子义（明代）

浩浩迁流默默成，人持何物与争行。风云不测阴晴变，日月回还昼夜生。

但看雪埋柯不改，岂徒雷动蛰能惊。千秋圣哲飘然去，谁识微言是客程。
古杭感事
王镃（宋代）

入北銮舆竟不回，衔花辇路长苍苔。
九重禁地为僧舍，六代园苍变劫灰。
宋国衣冠春草绿，赵宫珠翠野花开。
虽然兴废俱天数，祸自奸臣误国来。
银塘曲
王丹林（清代）

宜春小苑楼倚空，绿杨晴扫千丝风。湘帘翠卷暮山色，断霞散作鱼尾红。

美人旧事平阳主，十五盈盈学歌舞。罗袜还凌洛水波，锦衾只梦巫山雨。

团扇承恩夏日长，晚装闹扫追微凉。玻璃一顷剪空碧，白玉勾阑银作塘。

姊妹相怜复相妒，私语凭肩一回顾。文鸳双宿乍惊飞，贴水荷盘泻珠露。
醉中走笔次赵彦和韵
王灼（宋代）

三年相尔汝，一语敢谁何。
有学窥黄老，无心战外魔。
牛心应易噉，螭首故难磨。
不识王孙贵，朱门亦许过。
长思仙 赠任仙
马钰（金朝）

左擎苍。右牵黄。昔日存心飞走忙。如今万事忘。饮琼浆。宴明堂。瑞气祥光入绛房。无中得弄璋。
柳梢青（舟泊秦淮）
张鎡（宋代）

天远山围，龙蟠淡霭，虎踞斜晖。几度功名，几番成败，浑似鸥飞。

楼台一望凄迷。算到底、空争是非。今夜潮生，明朝风顺，且送船归。
古寺
毕仲游（宋代）

崎岖五六州，夏行今欲雪。乱山出已尽，平地心目豁。

晴日午未温，霜云晚如泼。萧疏秦树远，旷荡周原阔。

径竹掩招提，门庭苦凄飒。廊低不可步，壁朽何堪剳。

岁月惊转头，是非纷若栉。行归聊可悲，再出尤凛冽。

用此免饥寒，谋生一何拙。
怀雪蓬姚希声使君 其二
戴复古（宋代）

有感中来不自禁，短长亭下短长吟。梅花差可强人意，竹叶安能醉我心。

世事无凭多改变，仕途相识半升沉。摩挲老眼从头看，只有青山无古今。
桃源忆故人
陆游（宋代）

然如世外。予留七十日，被命参成都戎幕而去。临行徙倚竟日成桃源忆故人一首

斜阳寂历柴门闭。一点炊烟时起。鸡犬往来林外。俱有萧然意。

衰翁老去疏荣利。绝爱山城无事。临去画楼频倚。何日重来此。
一剪梅·寿吴景年祀
陈著（宋代）

记得儿时识景年。翕忽光阴，二十余年。梅边聚首又三年。结得因缘。五百来年。
把酒君前欲问年。笑指松椿，当是同年，愿从今后八千年。长似今年。长似今年。
和岳国华
仇远（元代）

落魄居尘迥出尘，丹房芝术自生春。
琼州太守名家子，不是寻常卖药人。
登吹台 其一
林枝春（清代）

木落雁声哀，天风下吹台。白云飞不尽，平楚意悠哉。

禾黍空郊远，松篁古殿开。梁园词赋客，车马几人来。
代张起岩和清塘诗
金履祥（宋代）

清塘佳哉，上有横霄映汉之卿云，
下有通川入海之流泉。不舍云夜扬清清，
清流回环山奔迎。暮雨层波绿，
朝晖山气新。呼吸溪光饮山渌，
人人冰玉若为贫。我欲买山居其间，
囊中不靳金满籯。明月清风对高士，
丝桐一张酒五经。俯看尘世几蚊蚋，
须臾起灭败与成。炎凉僅昕夕，
晦朔分枯荣。眼前突兀徒骇俗，
死后灭没杳无闻。孰若此地多君子，
纯孝千古留风声。天光浮动映松柏，
地望流传光丘林。太钧播群品，
生灵本一心。何况古人杰，
由来毓地灵。欲为混沌凿七窍，
须凭天工挥五丁。穷为乐善之君子，
达为庙社之元勋。于此地灵有愧无，
鄙人敢此问诸君。
冬日长安感志寄献虢州崔郎中二十韵
韦庄（唐代）

帝里无成久滞淹，别家三度见新蟾。郄诜丹桂无人指，

阮籍青襟有泪沾。溪上却思云满屋，镜中惟怕雪生髯。

病如原宪谁能疗，蹇似刘桢岂用占。雾雨十年同隐遁，

风雷何日振沈潜。吁嗟每被更声引，歌咏还因酒思添。

客舍正甘愁寂寂，郡楼遥想醉恹恹。已闻铃阁悬新诏，

即向纶闱副具瞻。济物便同川上楫，慰心还似邑中黔。

观星始觉中郎贵，问俗方知太守廉。宅后绿波栖画鹢，

马前红袖簇丹襜.闲招好客斟香蚁，闷对琼花咏散盐。

积冻慢封寒溜细，暮云高拔远峰尖。讼堂无事冰生印，

水榭高吟月透帘。松下围棋期褚胤，笔头飞箭荐陶谦。

未知匣剑何时跃，但恐铅刀不再铦。虽有远心长拥篲，

耻将新剑学编苫。才惊素节移铜律，又见玄冥变玉签。

百口似萍依广岸，一身如燕恋高檐。如今正困风波力，

更向人中问宋纤。
感讽五首·其五
李贺（唐代）

石根秋水明，石畔秋草瘦。
侵衣野竹香，蛰蛰垂叶厚。
岑中月归来，蟾光挂空秀。
桂露对仙娥，星星下云逗。
凄凉栀子落，山璺泣晴漏。
下有张仲蔚，披书案将朽。
虞美人 悼范雒仙
张粲（清代）

凄凉旧恨知多少。极目烟云渺。小楼无事理残编。恰得伤心情小、使人怜。

霞笺锦字犹如昔。泪洒芭蕉湿。问君何故早游仙。想是玉楼有召、咏香奁。
陈用之学士挽词
秦观（宋代）

云台观者候昏明，奎壁躔中失二星。
上界真人重离别，阴风一夜搅青冥。
前出军五首 其一
张翥（元代）

前军红衲袍，朱丝系彭排。后军细铠甲，白羽攒鞲靫。

辎车左右驰，万马拥长街。送行动城郭，斗酒饮同侪。

壮士当报国，毋为故乡怀。
闲居自述
顾况（唐代）

荣辱不关身，谁为疏与亲。有山堪结屋，无地可容尘。

白发偏添寿，黄花不笑贫。一樽朝暮醉，陶令果何人。
小重山
吴潜（宋代）

溪上秋来晚更宜。夕阳西下处，碧云堆。谁家舟子采莲归。双白鹭，惊起背人飞。

烟水渐凄迷。渔灯三数点，乍明时。西风一阵白苹湄。凝伫久，心事有谁知。
次赵清献公诗
释元净（宋代）

南极星临释子家，杳然十里税青华。
公年自尔增仙籍，几度龙泓诗贡茶。
临江仙（涪州北岩玩易有感）
阳枋（宋代）

乐意相关莺对语，春风遍满天涯。生香不断树交花。个中皆实理，何处是浮华。

收敛回来还夜气，一轮明月千家。看梅休用隔窗纱。清光辉皎洁，疏影自横斜。
和鞏教授趋朝
姜特立（宋代）

昨梦中宵拾夜光，晓惊新句堕书旁。
英游只合陪青琐，伟论何须列皂囊。
溪上林峦新紫翠，船头橙橘半青黄。
兹行好语须频寄，只恐空疏窘报章。
福海院
释希坦（宋代）

路入转幽处，浑疑别是天。虬松虽变化，牛石尚酣眠。

骤过一番雨，鸣飞七布泉。望中千点雪，白鹭立平田。
高阳池
彭汝砺（宋代）

驾言之石城，爰至高阳池。是时春始和，池水生渺瀰。

徒能踌躇顾，不及酩酊归。令人忆山翁，倒著白接䍦。
天津感事二十六首
邵雍（宋代）

名利从来本任才，行人不用苦相猜。
壶中日月长多少，闲步天津看往来。
赠罗摄官
刘克庄（宋代）

一梦端为文字祥，华宗复出小君章。
无家来去如潮水，有鬼揶揄向路傍。
肯顾雀罗殊郑重，欲为鸡黍愧荒凉。
燕昭殁后金台少，僮瘦驴饥驿堠长。
雨中感怀寄诸故人
田艺蘅（明代）

三十年来尚转蓬，学书学剑两无功。
数椽茅屋寒江上，一树梅花细雨中。
闻雁忽惊时序晚，对山不觉酒船空。
高阳旧侣能相念，冰底双鱼尺素通。
杂歌谣辞·挟瑟歌
陆龟蒙（唐代）

挟瑟为君抚，君嫌声太古。寥寥倚浪丝，口祭口祭沉湘语。
赖有秋风知，清泠吹玉柱。
题多景楼
王琮（宋代）

秋满阑干晚共凭，残烟衰草最关情。
西风吹起江心浪，犹作当时击楫声。
定山许撰一峰墓志东白许墓表久不见示 其二
陈献章（明代）

今古多闻迁史记，一峰何必我同年。先生存作垂千古，东白曰然我亦然。
一斛珠（十一月十日知郡宴吴府判坐中赋海棠）
王质（宋代）

风流太守。未春先试回春手。天寒修竹斜阳后。翠袖中间，忽有人红袖。

天香国色浓如酒。且教青女休僝僽。梅花元是群花首。细细商量，只怕梅花瘦。
野兴
释文珦（宋代）

野人乘野兴，短策胜华轩。
缓步有幽趣，长歌非俗言。
烟霞仟佛境，鼓笛鬼神村。
遁世今成乐，浮华岂足论。
古乐府用礼禅灭翁韵四·公子游腊
洪咨夔（宋代）

黄金络头五花马，槲叶无风雪蜚野。
仰看飞鸟命中之，好兮儇兮谁似者。
上蔡门，望夷宫。
往事了不省，引白春满容。
啸笙坎鼓踏雪归，马蹄不记来时踪。
至德三年春正月时谬蒙差摄海盐令闻王师收二京…五十韵
刘长卿（唐代）

天上胡星孛，人间反气横。风尘生汗马，河洛纵长鲸。

本谓才非据，谁知祸已萌。食参将可待，诛错辄为名。

万里兵锋接，三时羽檄惊。负恩殊鸟兽，流毒遍黎氓。

朝市成芜没，干戈起战争。人心悬反覆，天道暂虚盈。

略地侵中土，传烽到上京。王师陷魑魅，帝座逼欃枪。

渭水嘶胡马，秦山泣汉兵。关原驰万骑，烟火乱千甍。

凤驾瞻西幸，龙楼议北征。自将行破竹，谁学去吹笙。

白日重轮庆，玄穹再造荣。鬼神潜释愤，夷狄远输诚。

海内戎衣卷，关中贼垒平。山川随转战，草木困横行。

区宇神功立，讴歌帝业成。天回万象庆，龙见五云迎。

小苑春犹在，长安日更明。星辰归正位，雷雨发残生。

文物登前古，箫韶下太清。未央新柳色，长乐旧钟声。

八使推邦彦，中司案国程。苍生属伊吕，明主仗韩彭。

凶丑将除蔓，奸豪已负荆。世危看柱石，时难识忠贞。

薄伐征貔虎，长驱拥旆旌。吴山依重镇，江月带行营。

金石悬词律，烟云动笔精。运筹初减灶，调鼎未和羹。

北虏传初解，东人望已倾。池塘催谢客，花木待春卿。

昔忝登龙首，能伤困骥鸣。艰难悲伏剑，提握喜悬衡。

巴曲谁堪听，秦台自有情。遂令辞短褐，仍欲请长缨。

久客田园废，初官印绶轻。榛芜上国路，苔藓北山楹。

懒慢羞趋府，驱驰忆退耕。榴花无暇醉，蓬发带愁萦。

地僻方言异，身微俗虑并。家怜双鲤断，才愧小鳞烹。

沧海今犹滞，青阳岁又更。洲香生杜若，溪暖戏。

烟水宜春候，褰关值晚晴。潮声来万井，山色映孤城。

旅梦亲乔木，归心乱早莺。倘无知己在，今已访蓬瀛。
逍遥咏
宋太宗（宋代）

具足人难得，聪明别是非。
具足人难得，志诚符感应，
清静扣玄机。道大雄名久，
真邪有顺违。精专闲彼我，
万法一宗归。
如山上人
释祖钦（宋代）

绝毫绝釐，如山如岳。
万里高飞，遥空一鹗。
见不到处，天涯海角。
智不及处，不圆满觉。
西风萧条黄叶落，古殿深沈撼金铎，
却悔当初赚行脚。
奉和运判吴翼道留题石室
郭祥正（宋代）

双峡天开控江水，水自䍧牁来万里。端州正在双峡间，石室嵩台压孤垒。

谁倾北斗酌明河，化作七山平地起。修萝高张翠羽盖，锦壁深藏赤凤髓。

鸣禽交应杵臼声，驯鹿见人行复止。一洞能容百两车，三溪却接沧溟底。

仰瞻圆顶碧玲珑，傍穿小窦阴迤逦。不应融结施镌镵，浪磅乳滴何年始。

森然物象难悉名，古图脱落犹堪比。老龟闯首龙缩角，猛虎磨牙鲸卷尾。

又如壮士披肺肝，戴主之忠死无已。苍崖题字多唐人，彷佛银钩唯二李。

山祇不放云雾开，海神屡汲蟾光洗。欧阳古录遗此碑，我渍香煤传以纸。

寂寥相望三百年，乃有高才继瑰玮。滁阳吴公富文采，来拥皇华宣使指。

霜威暂霁持谦尊，许接清游携酒醴。长丝千结盘彫梅，簌簌并刀脍赪鲤。

寻仙未遇饮正豪，落日岚烟催返轨。明朝大句挥长篇，戛玉锵金轰两耳。

有灵持护归羊城，论价欲酬谁可拟。蒋公毛公并诗伯，笔阵酣战秋风里。

越台朱明被题遍，鹄奔此洞重新美。沈侯湘寺陪俊游，韩子连山书宴喜。

胜概遂令天下知，名齐五岳无由毁。自怜羽翮久零落，只欲卑飞藏棘枳。

漫将俚语续公歌，投老那知遇知己。
梅花喜神谱·欲谢一十六枝
宋伯仁（宋代）

星会饰以玉，灿灿光朝仪。
重臣头似雪，左右应皋夔。
独坐
方泽（宋代）

平时怀独往，垂老患馀身。林蔚常疑晚，山暄每过春。

月来初有客，云去乍无邻。独喜阶前鸟，忘机旦暮驯。
寓江宁村居病起写怀十首 其七
杨基（明代）

醉舞狂歌四十年，老来参得一乘禅。东风未湿墙腰雪，细雨微添石眼泉。

无数白鸥闲似我，一江春水碧于天。莫言笠泽非彭泽，定拟金川是辋川。
拟古 其四 明月皎夜光
钱宰（明代）

皎皎明月光，照我屋东头。寒螀鸣树间，招摇指孟秋。

白露下高梧，落叶声飕飕。寒温更变迁，河汉东南流。

怀哉里中儿，奋志起远游。飘然溯长风，乘槎犯斗牛。

支机织女石，为问今在不。水深波涛阔，浮名将焉求。
七十翁五言十首
方回（元代）

只影兼孤喙，攒眉更结喉。
一生无大喜，万种有閒愁。
冠豸羞言路，凭熊齿郡侯。
休官十六载，不报破家讎。
义了道人昨梦斋
吴表臣（宋代）

不受尘网缠，祝发趣幽屏。回观真梦事，超然得深省。

寂照涵虚空，梦觉等前境。
寒林石屏
王令（宋代）

虢山之远数千里，虢石之重难将持。
舟车虢来每苦重，釜盎尚弃不肯携。
苟非世尚且奇怪，孰肯甚远载以来。
何况虢人自珍秘，得一不换千琼瑰。
流传中州盛称赏，主以诧客客见祈。
世人贱真珍贵假，见者喜色留肤皮。
强材美干立修荫，罗列满野谁复窥。
我尝客坐例一见，实亦可爱小且奇。
初疑秋波莹明净，鱼子变怪成蛟螭。
鳞须爪角尚小碎，但见蜿蜓相参差。
又如开张一尺素，醉笔倒画胡髯髭。
如何石上非自然，犹是软弱从风枝。
高楼晓凭秋色老，烟容雨气相蒙垂。
乔林隐约出天际，醉目远暝分茫微。
不然谁家老图书，破碎偶此一片遗。
借令人手弄点画，尚恐巧拙成瑕疵。
如何石理自生长，安得当世无猜疑。
高堆黄金募辩说，万口利锐如磨锥。
或云南山产巨怪，意欲手把乾坤移。
先偷日月送岩底，次取草木阴栽培。
天公怒恐寖成就，六丁桃斧摩云挥。
世人乘此得分裂，锻琢片段贸财赀。
至今风雨虢山夜，树石号作鬼神悲。
又云春气入山骨，欲自石里生蒿藜。
根株芽枿未及出，卒遇匠手相鑱隳。
多称老松已变石，此固剪截根须离。
又云鬼手亦能画，多向石室成屏帷。
固知物怪浩难尽，谁能向此明是非。
城狐老能男女变，海蜃口或楼台吹。
世间自是有此类，何必诘曲穷所归。
细思此屏竟无用，石不中礩木莫支。
徒将文理有小异，招聚瞽说成笼欺。
咄哉闭口不复论，为语爱者无我讥。
奉和咏日午
褚亮（唐代）

曦车日亭午，浮箭未移晖。日光无落照，树影正中围。

草萎看稍靡，叶燥望疑稀。昼寝惭经笥，暂解入朝衣。
湖心寺偶书
舒坦（宋代）

吹落清香缥缈风，楼台彷佛水边红。
人间谁是丹青手，画取春湖细雨中。
挽张元常葬母夫人二首 其二
宋祁（宋代）

婴病曾无苦，期颐未满年。风酸吹棘地，露泣采兰天。

庀具藏分泽，张琴委暗弦。江流终不竭，懿范此俱传。
千秋阁四首为司马汪公赋阁在千秋里中 其四
胡应麟（明代）

湖海飘然一敝裘，纵横豪气未全酬。闲凭司马千秋阁，绝胜元龙百尺楼。

座里风云回客傲，壶中天地纵神游。宁知文举双眸白，大有忘年在黑头。
宋五公 其三 寇忠悯公
方孝孺（明代）

寇公社稷臣，识远才亦果。张皇澶渊狩，佞幸惭计左。

青衫老作吏，赤子泪交堕。宏谟虽不终，亦足振媮惰。
题画（二首）
徐有贞（明代）

山路只通樵客，江村半是渔家。
秋水矶边落雁，夕阳影里飞鸦。
巫山神女庙
刘禹锡（唐代）

巫山十二郁苍苍，片石亭亭号女郎。晓雾乍开疑卷幔，

山花欲谢似残妆。星河好夜闻清佩，云雨归时带异香。

何事神仙九天上，人间来就楚襄王。
赋梅堂闲吟
陈宓（宋代）

天公久不试铅华，尽把清香付此花。
白玉堂中春未动，等闲攀折野人家。